Umumiy foydalanishdagi avtomobil yoʻllarini qurish, qayta qurish va taʼmirlash uchun moddiy xomashyo bilan taʼminlash chora-tadbirlari toʻgʻrisida
(resolution, 2016-12-23)

Oʻzbekiston Respublikasi Prezidentining 2015-yil 6-martdagi PQ-2313-sonli “2015 — 2019-yillarda muhandislik-kommunikatsiya va yoʻl-transport infratuzilmasini rivojlantirish va modernizatsiya qilish dasturi toʻgʻrisida”gi qaroriga muvofiq, shuningdek, umumiy foydalanishdagi avtomobil yoʻllarini oʻz vaqtida va sifatli qurish, rekonstruksiya qilish va taʼmirlashni taʼminlash maqsadida: 1. 2017-yilda umumiy foydalanishdagi avtomobil yoʻllarini qurish, rekonstruksiya qilish va taʼmirlash boʻyicha ishlarni amalga oshirish doirasida, neft mahsulotlarini ichki bozorda ishlab chiqarishning kutilayotgan hajmlarini hisobga olingan holda, 110,0 ming tonna miqdorida qoʻshimcha yoʻl bitumiga ehtiyoj mavjudligi maʼlumot uchun qabul qilinsin. 2. “Kuchlik neft bazasi” UKga (“Oʻzneftmahsulot” AK), istisno tariqasida, LUKOYL (Rossiya) OAJning shuʼba korxonalari — “LITASKO S.A.” (Shveysariya) va/yoki “LITASKO Markaziy Osiyo” MCHOʻ bilan toʻgʻridan toʻgʻri muzokaralar olib borish va ularning natijalari boʻyicha 110,0 ming tonna hajmda yoʻl bitumini import qilish boʻyicha tender savdolarisiz shartnomalar tuzishga ruxsat berilsin. 3. “Kuchlik neft bazasi” UKga bir hafta ichida quyidagicha bitum yetkazib berish shartnomasini tuzish topshirilsin: 40,0 ming tonna — 2017-yil 1-martgacha va 70,0 ming tonna — 2017-yil 1-noyabrgacha. 4. Oʻzbekiston Respublikasi Tashqi iqtisodiy aloqalar, investitsiyalar va savdo vazirligi “LITASKO S.A.” (Shveysariya) va/yoki “LITASKO Markaziy Osiyo” MCHOʻ bilan oʻtkazilgan muzokaralar yakunlariga koʻra import shartnomalarining ekspertizasini belgilangan tartibda taʼminlasin. 5. “Kuchlik neft bazasi” UK tomonidan Oʻzbekiston Respublikasi Prezidentining 2015-yil 6-martdagi PQ-2313-sonli qarori doirasida umumiy foydalanishdagi avtomobil yoʻllarini qurish, rekonstruksiya qilish va taʼmirlash uchun 2017-yilda olib kiriladigan 110,0 ming tonna hajmdagi bitum bojxona toʻlovlaridan (bojxona rasmiylashtiruvi yigʻimlaridan tashqari) ozod etilsin. 6. Oʻzbekiston Respublikasi Davlat bojxona qoʻmitasi va “Kuchlik neft bazasi” UKga, istisno tariqasida, bitumni bojxona rasmiylashtiruvi davomida bojxona omborlariga joylashtirmasdan, pudratchi tashkilotlarning mavjud omborlariga tushirish va saqlashga ruxsat berilsin. 7. Oʻzbekiston Respublikasi Davlat soliq qoʻmitasi va Davlat bojxona qoʻmitasi mazkur qaror asosida olib kirilgan yoʻl bitumidan maqsadli foydalanilishi ustidan qatʼiy nazorat oʻrnatsin. 8. Belgilansinki: “Kuchlik neft bazasi” UK tomonidan yetkazib beriladigan bitum uchun toʻlov Respublika yoʻl fondi belgilagan pudratchi tashkilotlar bilan tuziladigan komissiya shartnomalari asosida har bir partiyaga 100 foizlik oldindan toʻlov sharti bilan milliy valyutada amalga oshiriladi; bitum uchun tushgan mablagʻlar “Kuchlik neft bazasi” UKning maxsus hisobvaraqlarida jamlanadi va import bitumi hajmi uchun hisob-kitoblarni amalga oshirish uchun konvertatsiya qilinadi; yoʻl bitumi uchun qoʻshimcha maqsadli avansni toʻlash uchun mablagʻlar tuzilgan pudrat shartnomalariga muvofiq Oʻzbekiston Respublikasi Moliya vazirligi huzuridagi Respublika yoʻl jamgʻarmasi tomonidan pudrat tashkilotlariga oʻtkaziladi. 9. Oʻzbekiston Respublikasi Moliya vazirligi huzuridagi Respublika yoʻl jamgʻarmasi va “Oʻzavtoyoʻl” DAK quyidagilarni taʼminlasin: import boʻyicha sotib olinadigan yoʻl bitumini pudratchi tashkilotlar boʻyicha taqsimlash va zarur darajada hisobga olish, uning faqat umumiy foydalanishdagi avtomobil yoʻllarini qurish, rekonstruksiya qilish va taʼmirlashga maqsadli yoʻnaltirilishini nazarda tutish; Oʻzbekiston Respublikasi Davlat arxitektura va qurilish qoʻmitasi, jalb etilgan loyihalovchi va pudratchi tashkilotlar bilan birgalikda belgilangan tartibda loyiha-smeta hujjatlariga va tuzilgan shartnomalarga oʻzgartirishlar kiritish, shuningdek, olib kirilayotgan yoʻl bitumi narxlarining amalda shakllanayotgan darajasini hisobga olgan holda davlat ekspertizasini oʻtkazish. 10. Oʻzbekiston Respublikasi Markaziy bankiga Oʻzbekiston Respublikasi Moliya vazirligi huzuridagi Respublika yoʻl jamgʻarmasining sotuvga qoʻyilgan oʻz valyuta mablagʻlarini hisobga olgan holda taqdim etiladigan buyurtmanomalarga muvofiq import boʻyicha yoʻl bitumi uchun hisob-kitoblarni amalga oshirish uchun uglevodorod xomashyosi importi uchun ajratilgan mablagʻlardan tashqari “Oʻzneftmahsulot” AK “Kuchlik neft bazasi” UKning milliy valyutadagi mablagʻlari oʻz vaqtida konvertatsiya qilinishini taʼminlash tavsiya etilsin. 11. “Oʻzbekiston temir yoʻllari” AJ bitumni oʻz vaqtida tashish va yetkazib berish, boʻsh sisternalarni qaytarish choralarini koʻrsin. 12. Oʻzbekiston Respublikasi Prezidentining 2010-yil 21-dekabrdagi “2011 — 2015-yillarda infratuzilmani, transport va kommunikatsiya qurilishini rivojlantirishni jadallashtirish toʻgʻrisida”gi PQ-1446-sonli qaroriga muvofiq “Kuchlik neft bazasi” UK tomonidan 2012 — 2014-yillarda umumiy foydalanishdagi avtomobil yoʻllarini qurish, rekonstruksiya qilish va taʼmirlash uchun 236,2 ming tonna hajmda bitum import qilinganligi maʼlumot uchun qabul qilinsin. 13. “Kuchlik neft bazasi” UK tomonidan 2012 — 2014-yillarda olib kelingan 236,2 ming tonna bitum, istisno tariqasida, ilovaga muvofiq bojxona toʻlovlaridan (bojxona rasmiylashtiruvi yigʻimlaridan tashqari) ozod etilsin. 14. Ushbu qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruv raisi A.J. Ramatov va Oʻzbekiston Respublikasi Bosh vaziri oʻrinbosari G.I. Ibragimov zimmasiga yuklansin.